b'\n_START_ARTICLE_\nVaihtoty\xc3\xb6 (talous)\n_START_PARAGRAPH_\nVaihtoty\xc3\xb6ll\xc3\xa4 tarkoitetaan ty\xc3\xb6t\xc3\xa4, jossa toisen tekem\xc3\xa4st\xc3\xa4 ty\xc3\xb6st\xc3\xa4 maksetaan ty\xc3\xb6ll\xc3\xa4. Esimerkiksi muurari muuraa s\xc3\xa4hk\xc3\xb6asentajan takan ja t\xc3\xa4st\xc3\xa4 hyv\xc3\xa4st\xc3\xa4 s\xc3\xa4hk\xc3\xb6asentaja tekee s\xc3\xa4hk\xc3\xb6ty\xc3\xb6t muurarin kotiin._NEWLINE_Suomen verottaja katsoo vaihtoty\xc3\xb6n olevan kaksi toisistaan irrallista ty\xc3\xb6sopimusta tai toimeksiantoa ja siten molemmin puolin veronalaista tuloa. Normaali naapuriapu tai v\xc3\xa4h\xc3\xa4inen vaihtoty\xc3\xb6 on kuitenkin sallittu ilman veroseuraamuksia.\n_START_SECTION_\nVaihtoty\xc3\xb6talous\n_START_PARAGRAPH_\nLaajemmassa mieless\xc3\xa4 vaihtoty\xc3\xb6h\xc3\xb6n sis\xc3\xa4ltyy my\xc3\xb6s vaihtoty\xc3\xb6talous, jossa paikallinen systeemi yll\xc3\xa4pit\xc3\xa4\xc3\xa4 rekisteri\xc3\xa4 tai er\xc3\xa4\xc3\xa4nlaista valuuttaa, jolla vaihtoty\xc3\xb6t\xc3\xa4 mitataan ja vaihdetaan monen osapuolen v\xc3\xa4lill\xc3\xa4. T\xc3\xa4llaisesta systeemista k\xc3\xa4ytet\xc3\xa4\xc3\xa4n englanniksi nimityst\xc3\xa4 LETS.'